Xonanda Rayhon: Oilam hazil-mutoyiba uchun mavzu bo‘lishini istamayman

O‘zbekistonda xizmat ko‘rsatgan artist Rayhon 20—24-fevral kunlari “Istiqlol” san’at saroyida navbatdagi yakkaxon konsert dasturini taqdim etadi. Konsert arafasida jurnalist Feruz Muhammad xonandaning ijodiy faoliyati, shou-biznes yangiliklariga munosabati va shaxsiy hayoti haqida Rayhon bilan suhbatlashdi.

— Sizningcha kim ko‘proq reklamaga pul sarflaydi — Sizmi yoki Lola, Shahzoda, Munisa Rizayevami?
— Men boshqa san’atkorlarni muhokama qilmayman va reklama qancha turishini ham bilmayman. Men ijod odamiman, ijod bilan shug‘ullanaman. Sahna bezaklari, musiqiy materiallar, vokal, raqslar, liboslar, ekran uchun videotasvirlar, harakatlar ketma-ketligini birga o‘ylab topamiz. Konsert — mashaqqatli mehnat talab etadigan jarayon.
— Hech qanday reklamasiz necha yil muxlislarning yodidan chiqmaslik mumkin deb o‘ylaysiz?
— Ijodiy jarayonni reklamasiz qancha ushlab turish mumkin? Menimcha, barcha san’atkorlar yanada faol ijod qilish orqaligina “ijoddagi umrlari”ni uzaytirishi mumkin. Masalan, aksariyat marhum san’atkorlar aynan o‘z ijodi bilan hali ham hayot. Shu tufayli, san’atkor va reklama — boshqa-boshqa qutblardagi tushunchalardir.
— Davlat telekanallarida deyarli ko‘rinish bermaysiz, lekin ularni ham kuzatib borasizmi yoki kuzatuvingiz “Mening yurtim”, “Milliy TV” bilan cheklanganmi?
— Hozir televizor ko‘rishga deyarli vaqtim yo‘q. Imkon bo‘lsa, “Milliy TV”ni kuzatib boraman.
— O‘z vaqtida kinoda ham rol o‘ynagan edingiz. Sizni yana kinoda ko‘rishimiz mumkinmi?
— Mening asosiy kasbim — xonandalik, undan ortsam, aktrisalik qilishim mumkin. Lekin hozircha bunga vaqt yo‘q.
— “Million”, “Dizayn” va boshqa kulgu jamoalari o‘z hazil-chiqishlarida siz va Yigitali mavzusiga ko‘p bora murojaat qilgan. Bu holat, balki, Siz va Farhod Alimovga nisbatan ham davom etishi mumkin. Bu hazillarga qanday munosabatdasiz?
— Mening oilam hazil mavzusi bo‘lishini istamayman.
— “Istiqlol” san’at saroyida 10 martadan ortiq konsert bergansiz. Qaysi biri eng qiyin bo‘lgan va qiyinchilik nimadan iborat edi?
— Bo‘lajak konsertim, Xudo xohlasa, hisob bo‘yicha 14-yakkaxon dasturim. Har bir konsert mashaqqatli, unisi yo bunisi oson yoki qiyin bo‘ldi, deb bo‘lmaydi. Bariga ulkan tayyorgarlik ko‘riladi. Jismoniy va ruhiy jihatdan og‘ir jarayon. Aslida, bu sening bir yillik ijoding taqdimoti. Aynan yakkaxon konsertida san’atkor o‘zini to‘la namoyon etishi mumkin. Qo‘shiq bir epizod bo‘lsa, konsertda sen butun qobiliyatingni — aktyorlik mahoratidan tortib vokal, raqsgacha ko‘rsatishing, ularni uyg‘unlashtira olishing kerak.
— So‘nggi ikki yillikda kimlarning konsertiga, haqiqatdan muxlis bo‘lib, bilet sotib olib kirdingiz?
— Hamkasb do‘stlarim konsertlariga doim boraman. Shu kunlarda Filipp Kirkorov konsertiga bormoqchiman.
— Siz katta umid bog‘lagan, katta pul sarflagan, ammo natijasiz tugagan ijod mahsullaringiz bo‘lganmi?
— Har qanday qo‘shiqqa juda ko‘p kuch va mablag‘ sarf bo‘ladi. Har qanday qo‘shiqqa ruhingni baxsh etasan. U xit bo‘ladimi yoki yo‘q — bunisi Xudodan. Men o‘zimdan talab qilinganini bajaraman, uyog‘i taqdirga havola.
— Konsertingiz haqiqatdan ham ajoyib o‘tadi. Har bir qadam, hatto olinadigan nafas ham xuddi oldindan puxta o‘ylangandek. Bitta dasturga qancha vaqt tayyorgralik ko‘rasiz?
— G‘oya bir yil davomida shakllantiriladi. Tayyorgarlikka esa yarim yil ketadi.
— Nima deb o‘ylaysiz, konsert qo‘yish va ko‘p kunlik konsert berish ham qandaydir reytingni belgilab beradimi? Agar belgilab bersa, endi Ozodbek Nazarbekovning reytingi tushib ketadimi?
— Ozodbek akaning reytingiga keladigan bo‘lsak, buni muhokama qilmayman. Konsert kunlari reytingga umuman ta’sir qilmaydi. Konsert saviyasi, sifati, sen nima bera olishingdan, nima kuylayotganingdan, harakatlaringdan reyting paydo bo‘ladi. Menimcha, Ozodbek aka mamlakat musiqa madaniyatiga o‘zining shunday salmoqli hissasini qo‘shdiki, hech narsa, hatto konsert kunlari ham ahamiyatga ega emas.
— Yana necha yil konsert dasturingizni taqdim qilishingiz mumkin? Kun kelib Shahzoda singari yetti kun, Ozodbek Nazarbekov kabi 21—25 kunlab konsert berishingiz mumkinmi?
— Yana takrorlayman — men boshqa san’atkorlarni muhokama qilmayman. Konsertim kunlarini o‘zim xohlaganimdek, kuchimdan kelib chiqib belgilayman. Men konsertga borimni beraman, jismonan tiklanib olishimni hisobga olib, besh kun konsert qo‘ymoqchiman.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.